मोहन सिंह हुंदा जन्म 8 फऱवरी 1955 ई. गी श्री सकत्तर सिंह हुंदे घर ग्रां गुढ़ा सल्हाथियां तसील साम्बा इच होआ। इंदे पिता होर आर्मी रसाले इच भरथी हे ते छे साल नौकरी करने दे परैंत घर बापस आई गे ते फ्ही सिविल इच पटवारी दे औह्दे उप्पर सर्विस शुरू कीती ते गरदौर बनने उप्पर रिटायर होई गे। मोहन सिंह होरें गी अपने पिता दी इस नौकरी दे कारण बक्ख-बक्ख ग्राएं-पिंडें इच जाने दा मौका मिलदा रेहा जिस करी बक्ख-बक्ख सूखम भेद रक्खने आह्ली भाशा दी इलाकाई झोन इंदे साहित्य इच मिलदी ऐ।